ABORDAREA INTEGRATĂ A ÎNVĂȚĂRII 
LA DISCIPLINA MATEMATICĂ ȘI ŞTIINŢE ALE NATURII
Grigorescu Crinela, prof. înv. primar, Școala Gimnazială Nr. 84 București
	Abordarea integrată în sfera educației este revendicată de probleme complexe care implică analize şi rezolvări la scară planetară, cum ar fi: globalizarea, interculturalitatea, protecţia mediului, sărăcia, explozia informaţională, conflictele. Elevii au nevoie de competenţe strategice ca: abilitatea de a învăţa cum să înveţe, abilitatea de evaluare şi rezolvare de probleme pentru a face faţă schimbărilor caracteristice lumii contemporane. În vederea explicării mai în profunzime a fenomenelor este nevoie de o abordare modernă, de un nou mod de gândire pentru depăşirea unor graniţe rigide între disciplinele de învăţământ. Alternarea activităților pe discipline cu cele transdisciplinare trebuie să creeze un context al predării integrate în care întreaga activitate să fie centrată pe elev, pe demersurile intelectuale şi afective ale acestuia. 
	La nivel curricular, integrarea înseamnă stabilirea de relaţii clare între cunoştinţele, capacităţile, competenţele, atitudinile şi valorile care aparţin unor discipline şcolare distincte.
	Shoemaker subliniază că prin abordarea integrată educaţia este astfel organizată încât traversează barierele obiectelor de studiu, aducând împreună diferitele aspecte ale curriculum-ului, în asociaţii semnificative care să se centreze pe arii mai largi de studiu. Predarea şi învăţarea sunt văzute într-o perspectivă holistă, reflectând lumea reală, care este interactivă.
	Integrarea are mai multe niveluri, corespunzătoare paşilor spre transdisciplinaritate:
- transdisciplinaritatea: reprezintă gradul cel mai elevat de integrare al curriculum-ului. Abordarea integrată la acest nivel se realizează prin fuziune, adică renunţarea completă la limitele disciplinelor de studiu implicate.Transdisciplinaritatea încorporează mai multe niveluri de intervenţie educativă. B. Niculescu arată că ,,disciplinaritatea, pluridisciplinaritatea, interdisciplinaritatea şi transdisciplinaritatea sunt patru săgeţi ale unuia şi aceluiaşi arc: al cunoaşterii”;
- pluridisciplinaritatea sau multidisciplinaritatea se referă la faptul că o temă aparţinând unui anumit obiect de studiu este supusă analizei din perspectiva mai multor discipline, acestea rămânând nealterate ca structură şi menţinându-se independente între ele. Abordarea integrată la acest nivel se realizează printr-o corelare a demersurilor mai multor discipline, în vederea clarificării unei probleme din mai multe unghiuri.
- interdisciplinaritatea  presupune o intersectare a diferitelor arii curriculare. În urma acestei intersectări pot lua naştere diferite obiecte de studiu. Abordarea integrată la acest nivel se realizează prin ignorarea limitelor stricte ale disciplinelor, căutând teme comune diferitelor obiecte de studiu, care pot duce la realizarea obiectivelor învăţării la un grad mai înalt.
	Abordarea integrată are două dimensiuni:
· integrarea orizontală care reuneşte într-un ansamblu coerent două sau mai multe obiecte de studiu, aparţinând unor arii curriculare diferite;
· integrarea verticală care reuneşte două sau mai multe obiecte de studiu din aceeaşi arie curriculară.
În continuare mă voi referi la abordarea integrată la disciplina Matematică și Explorarea Mediului, curriculum-ul acestei discipline fiind structurat astfel încât să permită variate legături între domeniile recunoscute sub denumirea de Ştiinţe (matematică, biologie, fizică, chimie), dar şi între acestea şi alte domenii din curriculum-ul învăţământului din ciclul primar. 
  Propun în continuare o aplicație a abordării integrate de tip orizontal care permite tratarea unei teme în cadrul mai multor discipline, din unghiurile de vedere şi cu instrumentele disciplinelor respective, ce va produce o învăţare eficientă, prin realizarea mai multor conexiuni şi posibilităţi de accesare a informaţiei.
Activitatea propusă: Observarea şi recunoaşterea unor corpuri din mediul apropiat pornind de la caracteristicile acestora – cls. a II-a
Matematică
Aplicaţii:
· Măsurători, utilizând unităţi şi instrumente standard pentru lungimea corpurilor şi unităţi nestandard pentru volumul corpurilor.
· Jocuri didactice, folosind date despre însuşirile (formă, mărime, culoare etc.) corpurilor aflate în mediul apropiat.
· Rezolvarea unor probleme conţinând date legate de tema integratoare.
-    Crearea unor probleme legate de tema integratoare.
     	Abilităţi practice 
     	Aplicaţii:                       
· -Selectarea materialelor necesare confecţionării unor produse/jucării după caracteristicile acestora.
· Realizarea unor produse care redau corpuri din mediul apropiat, pornind de la caracteristicile acestora (folosind procedee diverse: modelarea plastilinei, a lutului, împletituri, colaje, pliere şi şifonare a hârtiei).
· Aprecierea produselor obţinute, având drept criterii de apreciere însuşirile reale ale acestora.
Comunicare în limba română
Aplicaţii:
· Selectarea şi lectura unor poezii, poveşti, povestiri, legende etc., despre însuşirile şi caracteristicile unor plante şi animale din mediul înconjurător (legende despre animale, păsări, despre munţi, ape etc.).
· Compararea unor caracteristici ale unor corpuri cu caracteristicile altor corpuri.
· Alcătuirea unor compoziţii literare (compuneri, eseuri) pe baza caracteristicilor dominante ale unor corpuri.
Dezvoltare personală
Aplicaţii:
· Formarea unor atitudini pozitive faţă de corpurile aflate în mediul înconjurător (îngrijirea şi păstrarea acestora).
· Formularea, conştientizarea şi respectarea unor reguli de conduită faţă de ceea ce ne înconjoară.
· Activităţi care au ca scop protejarea mediului înconjurător.
Educaţie plastică 
Aplicaţii:
· Realizarea unor compoziţii plastice, utilizând cunoştinţe dobândite în orele de ştiinţe referitoare la caracteristicile unor corpuri aflate în mediul apropiat.
· Realizarea unor compoziţii plastice în care sunt redate corpuri cu/fără viaţă din mediul înconjurător.
Sau
Abordare interdisciplinară – clasa a IV-a
Ştiinţe ale naturii: Activitatea propusă – ,,Pădurea”
Aplicaţii:
· Colecţionarea unor informaţii ştiinţifice despre pădure apelând la surse variate (scrise, orale, vizuale, experimentale).
· Fişe de lucru pentru sistematizarea cunoştinţelor ştiinţifice despre pădure, după criterii date: mediu de viaţă, importanţa, protejarea pădurii, proiecte, portofolii, etc.
Matematică
 Aplicaţii:
· Măsurători utilizând unităţi şi instrumente de măsură pentru lungime (circumferinţa tulpinii unor copaci din pădure, înălţimea unor puieţi, dimensiunile frunzelor etc.).
· Jocuri matematice cuprinzând date despre pădure.
· Măsurarea cu mijloace nestandard a cantităţilor de precipitaţii căzute în diferite zone ale pădurii.
· Rezolvarea unor probleme conţinând date despre pădure.
Limba și literatura română
 Aplicaţii:
· Selectarea unor texte literare în proză/versuri având, ca tematică, pădurea.
· Realizarea unor colecţii de texte literare pentru copii, structurate pe tematici ca: ,,Pădurea şi omul”, ,,Pădurea şi anotimpurile” etc.
· Elaborarea unor eseuri simple, structurate sau libere, având ca temă – pădurea.
Geografie
 Aplicaţii:
· Realizarea unui proiect pe tema ,,Mijloace de orientare în pădure”.
· Realizarea unui portofoliu structurat relevând specificul pădurii la câmpie, la deal, la munte.
· Realizarea unor referate, portofolii fişe de lucru vizând flora şi fauna din pădurile din ţara noastră.
Arte
 Aplicaţii:
· Realizarea unor afişe/pliante pentru sărbătorirea ,,Zilelor pădurii”.
· Picturi reprezentând pădurea în diferite ipostaze.
· Lucrări plastice pe lemn.
· Reprezentarea prin mijloace plastice a unor descrieri vizând pădurea.
· Concurs de desene: ,,Pădurea în ochi de copil”.
· Cântece despre pădure şi despre vietăţile pădurii.
Educaţie civică
Aplicaţii:
· Cerc şcolar: ,,Prietenii pădurii”.
· Concursuri tematice: ,,Să fii bun cu pădurea”- discuţii, şezători, expoziţii, având ca obiectiv selectarea şi elaborarea unor mesaje vizând protecţia pădurii şi importanţa ei pentru om.
· Activităţi practice pentru întreţinerea pădurii: ,,Fiecare copil- un pom”.
Educaţie fizică
 Aplicaţii:
· Drumeţii, excursii turistice la pădure sau de cercetare a pădurii.
· Jocuri sportive în pădure sau în apropierea pădurii.
· Sesiuni de comunicări, referate, discuţii cu privire la rolul educaţiei fizice în dezvoltarea armonioasă a organismului şi importanţa pădurilor pentru sănătatea oamenilor. 
Activităţile integrate lasă multă libertate de acţiune şi exprimare atât învăţătorului, cât şi elevilor. Ele s-au dovedit a fi o modalitate plăcută şi eficientă de învăţare, au favorizat o învăţare activă integrată, au fost un bun prilej de verificare şi testare a capacităţilor intelectuale, a aptitudinilor creatoare ale elevilor, oferindu-le în acelaşi timp posibilitatea de a se exprima pe ei înşişi.

